《皇告》
明代·何景明

八月至贵，其日载旸。龙旂既翔，龙幄既张。大小肃肃，乃于郊迎。

既召有众，播告在庭。皇皇恤命，罔不是将。嗟我贵庶，荼苦孰蠲。

既加斧斨，屡罹凶年。眷兹皇仁，如天如春。如草斯植，莫不敷宣。

蠢蠢苗民，浩浩炎边。是俾是承，亦共戴天。黑齿发椎，执弩被毡。

载歌且谣，皇帝万年。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。